Origen Geologico di Aruba 


E exhibicion aki ta pa splica origen y historia geologico di Aruba. 
Geologia ta e estudio di e capa superior di nos planeta tera. Dor di 
studia e diferente piedranan di cuanan e capa superior aki ta traha nos 
por reconstrui evento- y proceso di formacion di e capa aki. 


T gru ponnn principal di piedra ta: 

Piedra ¿gneos, esakinan ta piedranan cu a forma na momento cu 
material volcanico cayente a fria y bira solido. 

2. Piedra metamorfico, e piedranan aki a forma di otro piedra cu ya 
tawata existi. E "transformacion" ta debi na temperatura y presion 
halto. 

3. Piedra sedimentario, esakinan a forma como resultado di acumu- 
lacion y consolidacion di material procedente di otro piedra. 

Por hana tur e tres tipo di piedranan na Aruba. Asina ta cu studiando 

€ piedranan di Aruba y e paisahenan cu ta wordo forma pa e piedranan 

aki nos por reconstrui historia di formacion di nos isla. 


Volcanismo 


Aruba a origina dor di actividad volcanico 90 pa 95 miyon ana pasa. 
Piedra moli y cayente, cu nan ta yama magma, a sali for di den 
profundidad di tera via buraco den e capa superior di tera. Una bes cu 
e material moli y cayente aki yega superficie, nos ta yame lava. E 
actividad di naturalesa unda cu lava ta ser produci nos ta yama 
volcanismo. 


"Aruba Lava Formation" 


E grupo di piedra volcanico di Aruba nos ta yama "Aruba Lava Forma- 
tion". Un parti di e actividad volcanico a tuma luga bou di awa. E 
piedranan cu a wordo forma bou di awa tin un forma masha caracter- 
istico y nan ta yama nan "pillow lavas". 


Batholit landscape. — Paisahe di e Batholit. 


Limestone terraces at Rincon. — Terras di “limestone” na Rincon. 


E piedranan mas comun den e "Aruba Lava Formation" ta "diabaas", 
"tuff", "conglomerates" y "schists". "Diabaas" ta un piedra colo preto y 
hopi duro. "Tuff" ta consisti di shinishi di volcan cu a bira duro y ta 
caracteristico di un explosion volcanico violento. 


Na momento cu e volcan cu a causa tur e actividad menciona a sali riba 
superficie di lama, e sedimentonan (material di erosion) a forma otro 
sorto di piedra. E piedranan aki ta inclui e asina yama "conglomerates", 
cuanan ta consisti di fragmento di piedra cu ya tawata existi. Presion 
of temperatura halto a causa cu ma cierto luganan e "Aruba Lava 
Formation" a transforma y bira un piedra metamorfico manera 
"schist". 


Plutonismo y e Batholith 


Asina cu e actividad volcanico a stop, mas piedra moli y cayente a sigui 
sali for di interior di tera, pero e piedra moli aki no a yega superficie. 
E material aki tawata tin un composicion diferente na esun cu a sali 
prome cu ne. E piedra moli aki a bira duro den e piedra cu tawata existi 
caba, e proceso aki nos ta yama plutonismo. E plutonismo aki a tuma 
luga 85 pa 90 miyon aña pasa. 


Nos sa cu e volcanismo a tuma luga prome cu e plutonismo dor di e 
transformacion (metamorfosis) cu a tuma luga den e piedranan ora cu 
e material moli y cayente a drenta den contacto cu esakinan. E 
piedranan cu a wordo transforma tawata originalmente piedra vol- 
canico, no piedra plutonico. Dor di esaki nos sa cu e piedranan cu a 
wordo penetra pa e material moli y cayente tawata existi prome cu e 
material aki. E material moli a penetra e "Aruba Lava Formation" y a 
forma un unidad den esaki. Un unidad di magma asina aki den un otro 
piedra nos ta yama un batholith. Erosion y movemento di tera a causa 
cu awe por mira e batholith na superficie di nos isla. Ta asina cu 
awendia e batholith ta cubri mayoria parti di e superficie di nos isla, 


E piedra mas abundante den e batholith ta e piedra shinishi (blanco 
cu preto) yama "guartzdioriet" Por haya e piedra aki den forma 
chikito garna, pero tambe den forma di baranca grandi manera na Ayo 
y Casibari. E forma rondo cu e quartzdioriet tin ta resultado di con su 
desgaste pa medio di biento solo ta tuma lugar. 

Un otro piedra di e batholith ta "gabbro", un piedra preto y grof,cu nos 
ta haya principalmente na Bushiribana y Matividiri. 

Hooiberg cu tambe ta parti di e batholith ta forma di un variedad mas 
grof di quartzdioriet yama "hooibergiet". E piedranan mas resistente 
di e batholith esta "hooibergiet" y "gabbro" ta forma sero chikito den 
e paisahe di Aruba. 


E batholith y e "Aruba Lava Formation" ambos ta contene "bena". Un 
"bena" ta un deposito di mineral den e buraco di un piedra. Oro, cu 
nos por haya den e rooinan na Aruba, a forma den "bena" di un mineral 
blanco y duru cu yama "quartz". 


Sedimento 


E piedranan mas jong di cuanan Aruba ta forma, ta e asina yama 
"limestones" (piedra di calki). E piedranan aki ta forma rond di e 
piedranan mas bieu. E "limestone" a forma despues y riba e piedranan 
mas bieu, dor di proceso di erosion y cambio den nivel di lama. 


"Limestone" a forma di un manera hopi diferente cu e piedranan 
anterior. "Limestone" a forma bou di awa den un medio ambiente 
marino, similar na e medio ambiente den cua awendia coral ta crece. 
Nos sa esaki pasobra fossiel (resto hopi bieu) di organismo cu ta haya 
den e "limestone" ta di e mesun organismo cu awendia por haya den e 
medio ambiente di e coralnan. Resto di coral a keda deposita den lama, 
e restonan aki a bira duro y a forma e "limestone". 


Un combinacion di movemento di tera y cambionan di nivel di lama a 
causa cu e "limestone" cu a forma den fondo di lama a sali na superficie. 
Na cierto momento e combinacion di e procesonan aki a causa cu un 
parti di e "limestone" a keda permanentemente riba superficie. E 
resultado ta cu e "limestone” ta forma "terras" den nos paisahe. E parti 
mas halto di e "terrasnan" aki ta e antiguo costa di Aruba. Nos por 
distingui e "limestone" bieu di esun mas jong dor di distingui e "terras" 
halto for di esun meimei y esun mas abou. E terras mas halto bo por 
wak den becindario di Rooi Frances. E "limestone" mas jong ("terras" 
mei mei y mas abou) bo por mira na Rincon. 


Resumiendo nos por bisa cu e piedranan di Aruba a origina principal- 
mente di tres proceso natural cualnan ta volcanismo, plutonismo y 
formashon di "limestone". E ultimo aki ta totalmente diferente na e dos 
prome nan. E piedranan cu a wordo produci pa e tres procesonan aki 
ta diferencia den apariencia y den e forma cu nan ta aparéce den e 
paisahe di Aruba. Awendia e isla ta cubri den su mayoria pa e piedra 
blanco cu pik pik preto cu nos ta yama "quartzdioriet". 

